Alexander episcopus servus servorum Dei dilectis filiis Cisterciensi abbati et universo capitulo eiusdem monasterii salutem et apostolicam benedictionem. Quociens a nobis petitur quod religioni et honestati convenire dinoscitur animo nos decus libenti concedere et petentium desideriis suffragium apostolicum impertiri. Eapropter dilecti in Domino filii vestris iustis postulationibus inclinati auctoritate presencium inhibemus ut nulli fratrum vestrorum post factam in monasterio vestro professionem aliqua lenitate sine vestra licentia fas sit de claustro discedere discedentem vero absque communium litterarum cautione nullus audeat retinere. Nulli ergo omnino hominum liceat hanc paginam nostre constitutionis infringere vel ei ausu temerario contraire. Si quis autem hoc attemtare presumpserit indignationem omnipotentis Dei et beatorum Petri et Pauli apostolorum eius se noverit incursurum. Datum Velletri XVIII kl aprilis.